NARIADENIE KOMISIE (ES) č. 1403/2005
z 26. augusta 2005,
ktorým sa určujú množstvá a individuálne stropy na vydávanie licencií na dodatočné množstvo týkajúce sa dovozu banánov do nových členských štátov na štvrtý štvrťrok 2005
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Zmluvu o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska,
so zreteľom na Akt o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska, a najmä na jeho článok 41 ods. 1,
so zreteľom na nariadenie Rady (EHS) č. 404/93 z 13. februára 1993 o spoločnej organizácii trhu s banánmi (1),
keďže:
(1)
Nariadením Komisie (ES) č. 1892/2004 (2) boli prijaté prechodné opatrenia potrebné na uľahčenie prechodu od dojednaní platných v nových členských štátoch pred ich vstupom do Európskej únie, na dovozné dojednania platné na základe spoločnej organizácie trhu s banánmi na rok 2005. S cieľom zabezpečiť zásobovanie trhu najmä v nových členských štátoch toto nariadenie dočasne stanovilo dodatočné množstvo na účely vydávania dovozných licencií. Toto dodatočné množstvo musí byť spravované použitím mechanizmov a nástrojov uvedených do platnosti nariadením Komisie (ES) č. 896/2001 zo 7. mája 2001, ustanovujúcim podrobné pravidlá uplatňovania nariadenia Rady (EHS) č. 404/93 týkajúceho sa opatrení pri dovoze banánov do Spoločenstva (3).
(2)
Množstvá, ktoré sú k dispozícii na dovoz v rámci tohto dodatočného množstva na štvrtý štvrťrok 2005, by sa mali určiť na jednej strane so zreteľom na objem dodatočného množstva na rok 2005, ustanovený v článkoch 3 a 4 nariadenia (ES) č. 1892/2004, a na druhej strane so zreteľom na dovozné licencie vydané na prvé tri štvrťroky 2005.
(3)
S ohľadom na skutočnosť, že toto nariadenie sa musí uplatňovať pred začiatkom obdobia, v ktorom sa predkladajú žiadosti o licencie na štvrtý štvrťrok 2005, malo by sa ustanoviť okamžité nadobudnutie platnosti tohto nariadenia.
(4)
Toto nariadenie sa má uplatňovať na prevádzkovateľov usadených v Spoločenstve a registrovaných v súlade s článkami 5 a 6 nariadenia (ES) č. 1892/2004.
(5)
Opatrenia stanovené v tomto nariadení sú v súlade so stanoviskom Riadiaceho výboru pre banány,
PRIJALA TOTO NARIADENIE:
Článok 1
1. Na štvrtý štvrťrok 2005 sa množstvá, ktoré sú k dispozícii na dovoz v rámci tohto dodatočného množstva na dovoz banánov podľa článku 3 ods. 1 nariadenia (ES) č. 1892/2004, stanovujú tak, ako je to uvedené v prílohe.
2. Na štvrtý štvrťrok 2005 sa žiadosti o licencie na dovoz v rámci dodatočného množstva:
a)
podané tradičným prevádzkovateľom nemajú vzťahovať na množstvo presahujúce rozdiel medzi referenčným množstvom stanoveným a oznámeným podľa článku 5 ods. 5 nariadenia (ES) č. 1892/2004 a súčtom množstiev patriacich pod dovozné licencie, ktoré sa vydali na prvé tri štvrťroky 2005;
b)
podané netradičným prevádzkovateľom nemajú vzťahovať na množstvo presahujúce rozdiel medzi ročným množstvom určeným a oznámeným prevádzkovateľovi podľa článku 6 ods. 6 nariadenia (ES) č. 1892/2004 a súčtom množstiev patriacich pod dovozné licencie, ktoré sa vydali na prvé tri štvrťroky 2005.
K žiadostiam o dovozné licencie sa prikladá kópia dovoznej(-ých) licencie(-í) vydanej prevádzkovateľovi na predchádzajúce štvrťroky 2005.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 26. augusta 2005